section_heading: Prvi svjetski rat
paragraph_text: Nakon ulaska Italije u rat, imenovan je šefom ureda načelnika Glavnog stožera Luigija Cadorne. U studenom 1915. postaje zapovjednikom Brigade Grenadiri Sardinije koja je držala položaje kod Gorice. Zapovijedajući navedenom brigadom ističe se u borbama kod kote 188, obrani Monte Cengija, te u lipnju 1916. zaustavljanju Tirolske ofenzive. U ožujku 1916. unaprijeđen je u čin general bojnika. Potom sudjeluje u Šestoj i Sedmoj bitci na Soči. Tijekom borbi na Soči teško je ranjen zbog čega je izgubio vid na desnom oku. U prosincu 1916. napušta mjesto zapovjednika Brigade Grenadiri Sardinije, te preuzima mjesto načelnika stožera 4. armije s kojom sudjeluje u obrani Cadore.